樂先生闢新堂以待芍藥酴醿作詩奉贈
作者：范成大
朝代：宋

paragraphs: 芍藥有國色，酴醿乃天香。
二妙絕世立，百草爲不芳。
先生絕俗姿，風味本無雙。
年來悟結習，欲試安心方。
天魔巧伺便，作計迴剛腸。
多情開此花，艷絕溫柔鄉。
道人爲一笑，正爾未易忘。
呼童葺荷芷，擇勝開軒窗。
啼鶑不愁思，遊蜂亦猖狂。
百年顰呻頃，共此過隙光。
朝爲春條綠，暮爲秋葉黄。
把翫尚無幾，況以憂愁妨。
願言秉燭遊，迨此春宵長。